**Έκθεση της Κοινοβουλευτικής Επιτροπής Περιβάλλοντος για το νομοσχέδιο**

**«Ο περί Αξιολόγησης και Διαχείρισης του Περιβαλλοντικού Θορύβου (Τροποποιητικός) Νόμος του 2022»**

**Παρόντες:**

Χαράλαμπος Θεοπέμπτου, πρόεδρος Αντρέας Καυκαλιάς

Σάβια Ορφανίδου Χρίστος Ορφανίδης

Ρίτα Θεοδώρου Σούπερμαν Λίνος Παπαγιάννης

Η Κοινοβουλευτική Επιτροπή Περιβάλλοντος μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 2 και 16 Μαρτίου και στις 6 Απριλίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Πολεοδομίας και Οικήσεως του Υπουργείου Εσωτερικών, του Τμήματος Οδικών Μεταφορών και του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων, του Υπουργείου Ενέργειας, Εμπορίου και Βιομηχανίας, της Στατιστικής Υπηρεσίας του Υπουργείου Οικονομικών, της Νομικής Υπηρεσίας της Δημοκρατίας, της Αρχής Λιμένων Κύπρου και του Επιστημονικού Τεχνικού Επιμελητηρίου Κύπρου (ΕΤΕΚ).

Το Υπουργείο Δικαιοσύνης και Δημοσίας Τάξεως, το Τμήμα Δημοσίων Έργων και το Τμήμα Ηλεκτρομηχανολογικών Υπηρεσιών του Υπουργείου Μεταφορών, Επικοινωνιών και Έργων, το Τμήμα Ιατρικών Υπηρεσιών και Υπηρεσιών Δημόσιας Υγείας του Υπουργείου Υγείας και η Ομοσπονδία Περιβαλλοντικών Οργανώσεων Κύπρου (ΟΠΟΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής, ωστόσο ενημέρωσαν με γραπτό υπόμνημα ότι συμφωνούν ως προς τη ψήφιση του νομοσχεδίου σε νόμο.

Η Επίτροπος Περιβάλλοντος, το Τμήμα Πολιτικών Μηχανικών και Μηχανικών Περιβάλλοντος και το Τμήμα Μηχανικών Μηχανολογίας και Κατασκευαστικής του Πανεπιστημίου Κύπρου, η Σχολή Γεωτεχνικών Επιστημών και Διαχείρισης Περιβάλλοντος του Τεχνολογικού Πανεπιστημίου Κύπρου, η Σχολή Θετικών και Εφαρμοσμένων Επιστημών του Ανοικτού Πανεπιστημίου Κύπρου και το Κυπριακό Ίδρυμα Προστασίας του Περιβάλλοντος (Terra Cypria), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Nίκος Κέττηρος, Πρόδρομος Αλαμπρίτης, Μαρίνα Νικολάου, Χρύσανθος Σαββίδης και Μιχάλης Γιακουμή.

Σκοπός του νόμου που προτείνεται είναι η τροποποίηση του περί Αξιολόγησης και Διαχείρισης του Περιβαλλοντικού Θορύβου Νόμου, ώστε να επιτευχθεί εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Κατ’ εξουσιοδότηση οδηγία (ΕΕ) 2021/1226 της Επιτροπής της 21ης Δεκεμβρίου 2020 για την τροποποίηση, με σκοπό την προσαρμογή στην επιστημονική και τεχνολογική πρόοδο, του παραρτήματος ΙΙ της οδηγίας 2002/49/ΕΚ του Ευρωπαϊκού Κοινοβουλίου και του Συμβουλίου όσον αφορά τις κοινές μεθόδους αξιολόγησης του θορύβου».

Ειδικότερα, με το νομοσχέδιο προτείνεται η τροποποίηση του σχετικού παραρτήματος του περί Αξιολόγησης και Διαχείρισης του Περιβαλλοντικού Θορύβου Νόμου που προβλέπει τις μεθόδους αξιολόγησης για τον υπολογισμό της έκθεσης σε διαφορετικά επίπεδα θορύβου από οδική, αεροπορική και σιδηροδρομική κυκλοφορία και βιομηχανικές εγκαταστάσεις, οι οποίες είναι κοινές για όλα τα κράτη μέλη της Ευρωπαϊκής Ένωσης και χρησιμοποιούνται για την εκπόνηση των Στρατηγικών Χαρτών Θορύβου και των Σχεδίων Δράσης ανά πενταετία.

Σύμφωνα με τα στοιχεία που κατατέθηκαν ενώπιον της επιτροπής από το Υπουργείο Γεωργίας, Αγροτικής Ανάπτυξης και Περιβάλλοντος, στο σχετικό υπό τροποποίηση παράρτημα της βασικής νομοθεσίας περιλαμβάνονται πρόνοιες της πράξης της Ευρωπαϊκής Ένωσης με τίτλο «Οδηγία (ΕE) 2015/996 της Επιτροπής της 19ης Μαΐου 2015 για τη θέσπιση κοινών μεθόδων αξιολόγησης του θορύβου σύμφωνα με την οδηγία 2002/49/ΕΚ του Ευρωπαϊκού Κοινοβουλίου και του Συμβουλίου». Ωστόσο, η εν λόγω Οδηγία αναθεωρήθηκε με την Οδηγία (ΕΕ) 2021/1226, με σκοπό την προσαρμογή των κοινών μεθόδων αξιολόγησης του θορύβου από οδική, αεροπορική και σιδηροδρομική κυκλοφορία, καθώς και από βιομηχανικές εγκαταστάσεις στην επιστημονική και τεχνολογική πρόοδο και ως εκ τούτου προωθήθηκε το υπό συζήτηση νομοσχέδιο, ώστε να επέλθει εναρμόνιση της εθνικής έννομης τάξης με την εν λόγω Οδηγία.

Ειδικότερα, στο πλαίσιο της επί της αρχής συζήτησης του νομοσχεδίου η εκπρόσωπος του Τμήματος Περιβάλλοντος ανέφερε στην επιτροπή ότι ο Στρατηγικός Χάρτης Θορύβου για τα Πολεοδομικά Συγκροτήματα με πληθυσμό άνω των διακόσιων χιλιάδων (200 000) κατοίκων, δηλαδή για τη Λευκωσία, τη Λεμεσό, τη Λάρνακα και την Πάφο, εκπονείται ανά πενταετία βάσει της μεθοδολογίας αξιολόγησης του θορύβου από οδικές, σιδηροδρομικές και αεροπορικές μεταφορές και από χώρους βιομηχανικής δραστηριότητας, όπως αυτή προβλέπεται στο σχετικό υπό τροποποίηση παράρτημα της βασικής νομοθεσίας, και ακολούθως υποβάλλεται στην Ευρωπαϊκή Επιτροπή. Η εκπόνηση του εν λόγω Στρατηγικού Χάρτη Θορύβου είναι αναγκαία, ώστε, σε περίπτωση που διαπιστωθεί υπέρβαση των επιτρεπτών ορίων των δεικτών θορύβου σε οποιαδήποτε περιοχή, δηλαδή μέτρηση άνω των εξήντα (60) ντεσιμπέλ για τον δείκτη θορύβου ημέρας-βραδιάς-νύχτας και άνω των εβδομήντα (70) ντεσιμπέλ για τον δείκτη βραδινού θορύβου, το τμήμα ετοιμάζει σχέδιο δράσης με ισχύ έως και την επόμενη χαρτογράφηση, στο πλαίσιο του οποίου λαμβάνονται διάφορα μέτρα για την αντιμετώπιση του εν λόγω προβλήματος, όπως για παράδειγμα η μείωση του ορίου ταχύτητας, οι μονοδρομήσεις δρόμων, η εγκατάσταση ηχοπετασμάτων και η προτροπή του κοινού για αύξηση της χρήσης ηλεκτρικών οχημάτων.

Σημειώνεται ότι η μεταφορά της σχετικής Οδηγίας στην εθνική έννομη τάξη κρίνεται επείγουσα, καθότι η χρονική δέσμευση που τέθηκε από την εν λόγω Οδηγία για την υιοθέτηση των προνοιών της από τα κράτη μέλη της Ευρωπαϊκής Ένωσης ήταν μέχρι την 31η Δεκεμβρίου 2021, ωστόσο το νομοσχέδιο κατατέθηκε στη Βουλή μετά τη λήξη της υπό αναφορά προθεσμίας και συγκεκριμένα τη 10η Φεβρουαρίου 2022. Συναφώς, λόγω του ότι η εν λόγω προθεσμία έχει παρέλθει, η Ευρωπαϊκή Επιτροπή απέστειλε προειδοποιητική επιστολή στη Δημοκρατία συνεπεία της καθυστέρησης της εναρμόνισης της εθνικής νομοθεσίας με την Οδηγία.

Σημειώνεται πρόσθετα ότι η Δημοκρατία οφείλει να χρησιμοποιήσει τις νέες αυτές μεθόδους αξιολόγησης του θορύβου στο πλαίσιο του τέταρτου γύρου στρατηγικής χαρτογράφησης του θορύβου για την εκπόνηση Στρατηγικών Χαρτών Θορύβου μέχρι την 30ή Ιουνίου 2022 και τη θέσπιση των σχετικών σχεδίων δράσης μέχρι τη 18η Ιουλίου 2023.

Στο πλαίσιο της εξέτασης του νομοσχεδίου η επιτροπή διαπίστωσε ότι πρόνοιές του δεν είναι ορθά εναρμονισμένες με τις πρόνοιες της σχετικής Οδηγίας, κυρίως όσον αφορά την ορθή απόδοση των σχετικών μαθηματικών εξισώσεων/τύπων. Στη βάση της πιο πάνω διαπίστωσης, το αρμόδιο υπουργείο επανεξέτασε τις εν λόγω πρόνοιες και προέβη σε δύο αναθεωρήσεις του κειμένου αυτού, το οποίο έθεσε ενώπιον της επιτροπής για σκοπούς συνέχισης και ολοκλήρωσης της εξέτασής του.

Σημειώνεται ότι η επιτροπή για λόγους που προκύπτουν από τους σκοπούς των προτεινόμενων ρυθμίσεων, καθώς και λόγω του ότι έχει σταλθεί προειδοποιητική επιστολή από την Ευρωπαϊκή Επιτροπή λόγω καθυστερημένης μεταφοράς της σχετικής Οδηγίας στο εθνικό δίκαιο, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής των Αντιπροσώπων στάδια συζήτησης, αλλά για σκοπούς επίσπευσης της συνολικής διαδικασίας τα εν λόγω στάδια έχουν συμπτυχθεί.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις επί του αναθεωρημένου κειμένου του νομοσχεδίου, επιφυλάχθηκε να τοποθετηθεί επί των προνοιών του κατά τη συζήτησή του ενώπιον της ολομέλειας του σώματος.

12 Απριλίου 2022

Αρ. Φακ.: 23.01.063.046-2022

ΑΦ/ΑΒ/MC